OBEC  VINOHRADY   NAD   VÁHOM

						

                         Všeobecne záväzné nariadenie

						č.2/2020
ktorým sa vydáva

Prevádzkový poriadok pohrebiska

Návrh VZN
vyvesený na pripomienkovanie na úradnej tabuli obce dňa:                                04. júna 2020

VZN schválené
Obecným zastupiteľstvom vo Vinohradoch nad Váhom dňa:          	          23. júna 2020

	    
VZN vyhlásené 
po schválení obecným zastupiteľstvom vyvesením na úradnej tabuli obce dňa:   25. júna 2020  

VZN účinné dňom:                                                                                               11. júla 2020	     

										       	

Obecné zastupiteľstvo obce Vinohrady nad Váhom  podľa  § 6 ods. 1a § 4 ods. 3 písm. f) zákona SNR č. 369/1990 Zb. o obecnom zriadení v znení neskorších predpisov a  § 18 ods. 2 zákona č. 131/2010 Z. z. o pohrebníctve v znení neskorších predpisov(ďalej len „zákon o pohrebníctve“) vydáva pre územie obce Vinohrady nad Váhom

                         Všeobecne záväzné nariadenie č. 2 /2020
                          												                        ktorým sa vydáva

PREVÁDZKOVÝ  PORIADOK  POHREBISKA
OBCE VINOHRADY NAD VÁHOM

                                                                                                       
 
                                                                     § 1
Úvodné ustanovenia

 (1)   Tento Prevádzkový poriadok pohrebiska (ďalej len „Prevádzkový poriadok") upravuje prevádzku pohrebiska na území obce Vinohrady nad Váhom (ďalej len „obec“). 

(2) Týmto všeobecne záväzným nariadením sa schvaľuje Prevádzkový poriadok pohrebiska obce Vinohrady nad Váhom.  

(3) Pohrebisko v obci Vinohrady nad Váhom je v súlade s § 2b ods. 1 zákona č. 369/1990 Zb. verejným priestranstvom. 

						§2
 			Identifikačné údaje prevádzkovateľa pohrebiska 
 
Prevádzkovateľom pohrebiska je Obec Vinohrady nad Váhom, so sídlom Obecný úrad č. 355,  925 55 Vinohrady nad Váhom.  IČO: 00306304 (ďalej len „prevádzkovateľ pohrebiska“).

						§3
					Ochranné pásmo

Ochranné pásmo pohrebiska je stanovené vo Všeobecne záväznom nariadení č. 1/2020

	                             			§4
                                           Rozsah služieb poskytovaných na pohrebisku 

(1) Prevádzkovateľ pohrebiska poskytuje a vykonáva najmä nasledovné služby a činnosti: 
a) zabezpečenie vykopania a zasypania hrobu a zabezpečenie exhumácie, 
b) správu a údržbu pohrebiska, spočívajúcu najmä v zabezpečovaní čistoty  v priestoroch pohrebiska, zabezpečovaní dodávky úžitkovej vody, prevádzky osvetlenia, údržby a schodnosti/zjazdnosti chodníka na pohrebisku,  zabezpečovaní zberu a odvozu komunálneho odpadu z pohrebiska a pod., 
c) správu a údržbu mobiliáru a verejnej zelene na pohrebisku, 
d) vedenie evidencie súvisiacej s prevádzkovaním pohrebiska, 
e) prevádzkovanie a zapožičiavanie chladiarenského zariadenia, 
f) prevádzkovanie a zapožičiavanie obradnej siene Domu smútku k obradu pochovania zosnulého, 
g) uzatváranie nájomných zmlúv na hrobové miesta. 

(2) Iné osoby môžu vykonávať práce uvedené v ods. 1 len s predchádzajúcim písomným súhlasom prevádzkovateľa pohrebiska. 

(3) Prevádzkovateľ pohrebnej služby je oprávnený na pohrebisku na základe zmluvy uzatvorenej s prevádzkovateľom pohrebiska, po predchádzajúcom písomnom súhlase prevádzkovateľa pohrebiska a po uhradení príslušných poplatkov (Príloha 1) vykonávať najmä nasledovné služby a činnosti: 
a) výkopové práce súvisiace s pochovávaním (vykopanie a zasypanie hrobu) a pochovávanie, 
b) vykonávanie exhumácie, 
c) ukladanie urien do hrobov, hrobiek a urnových miest, 
d) používanie Domu smútku k obradu pochovania zosnulého
e) vyhotovenie fotografickej dokumentácie v zmysle platnej legislatívy 

(4) Uložiť rakvu s ľudskými pozostatkami do hrobu môžu aj iné osoby, napr. vojaci , policajti, požiarnici, poľovníci, a pod., a to na základe požiadavky obstarávateľa pohrebu a pod dozorom prevádzkovateľa pohrebiska alebo poverenej pohrebnej služby (ak na obstaranie pohrebu bola poverená pohrebná služba). 

(5) Prevádzkovateľ pohrebiska je povinný umožniť prevádzkovateľovi pohrebnej služby, ktorú si vyberá obstarávateľ pohrebu, vstup na pohrebisko. Prevádzkovateľ pohrebnej služby sa riadi platným prevádzkovým poriadkom.

§ 5
Nájomná zmluva

(1) Právo užívať hrobové miesto vzniká uzavretím nájomnej zmluvy o nájme hrobového miesta (ďalej len „Zmluva“) medzi prevádzkovateľom pohrebiska a nájomcom. Zmluva sa uzatvára na dobu neurčitú; nesmie sa vypovedať skôr ako po uplynutí tlecej doby, ak zákon o pohrebníctve neustanovuje inak. 

(2) Uzavretím nájomnej zmluvy prevádzkovateľ pohrebiska prenecháva za nájomné nájomcovi hrobové miesto na uloženie ľudských pozostatkov alebo ľudských ostatkov. 

(3) Prevádzkovateľ pohrebiska musí zabezpečiť počas trvania nájomnej zmluvy prístup k hrobovému miestu a zdržať sa akýchkoľvek zásahov do hrobového miesta okrem prípadov, ak je potrebné zabezpečiť prevádzkovanie pohrebiska. O pripravovanom zásahu je prevádzkovateľ pohrebiska povinný vopred písomne informovať nájomcu; o už uskutočnenom zásahu je prevádzkovateľ pohrebiska povinný bezodkladne písomne informovať nájomcu. 

(4) Prevádzkovateľ pohrebiska je povinný vopred upozorniť nájomcu na vypovedanie nájomnej zmluvy najmenej šesť mesiacov pred dňom, keď sa má hrobové miesto zrušiť. Prevádzkovateľ pohrebiska musí na túto skutočnosť nájomcu písomne upozorniť; ak sa s nájomcom vopred písomne dohodne na elektronickej podobe komunikácie prostredníctvom elektronickej pošty alebo prostredníctvom krátkej textovej správy, oznámi mu to týmto spôsobom. 

§ 6 
   Povinnosti nájomcu pri údržbe hrobového miesta 

(1) Na zhotovenie stavby (hrobka, urnové miesto, pomník, náhrobný kameň, náhrobná doska, rám a základ pomníka a pod.) alebo uskutočnenie rekonštrukcie už existujúcej stavby na prenajatom hrobovom mieste, je nájomca povinný vopred požiadať prevádzkovateľa pohrebiska o písomný súhlas. 

(2) Zámer uskutočniť na prenajatom hrobovom mieste stavebné alebo kamenárske práce, iné ako je uvedené v odseku 1, je nájomca povinný oznámiť prevádzkovateľovi pohrebiska najneskôr 24 hodín pred ich uskutočnením; rovnako je nájomca povinný oznámiť prevádzkovateľovi pohrebiska aj ukončenie prác podľa prvej vety. 

(3) Pri realizácii stavby alebo uskutočňovaní rekonštrukcie podľa odseku 1 je nájomca povinný riadiť sa podmienkami stanovenými prevádzkovateľom pohrebiska, najmä pokiaľ ide o rozmery a tvar stavby, druh použitého materiálu, vrátane dodržania umelecko-architektonického vzhľadu pohrebiska a tiež je povinný dodržať podmienky bezpečnosti a ochrany zdravia pri práci; stavbu alebo jej rekonštrukciu, údržbu alebo úpravu, ako i všetky kamenárske práce realizuje nájomca na vlastné náklady. 

4) Osoby vykonávajúce na pohrebisku kamenárske práce, stavebné práce a osoby poskytujúce služby na pohrebisku, sú povinné počas vykládky a nakládky materiálu z motorových vozidiel, ako aj počas výkonu nimi vykonávaných prác postupovať tak, aby neohrozovali bezpečnosť   návštevníkov   pohrebiska,    nepoškodzovali   zeleň ,   spevnené  plochy ,  hroby
s príslušenstvom a nespevnené plochy pohrebiska a nebránili bezpečnému prechodu návštevníkov pohrebiska. 

(5) Po ukončení stavebných prác vrátane kamenárskych prác je nájomca povinný okolie hrobového miesta na vlastné náklady vyčistiť a upratať najneskôr do 3 pracovných dní od ukončenia prác. 

(6) Nájomca je povinný zabezpečiť, aby osoby vykonávajúce práce na pohrebisku v prospech nájomcu dodržiavali podmienky Prevádzkového poriadku a riadili sa pokynmi prevádzkovateľa pohrebiska. 

(7) Prevádzkovateľ pohrebiska je oprávnený prerušiť alebo zastaviť stavebné práce, ak zhotoviteľ porušuje ustanovenia tohto Prevádzkového poriadku alebo ak by jeho činnosť rušila iný pohrebný obrad. 

(8) Pri zhotovovaní textov, nápisov, symbolov alebo znakov, ktoré tvoria súčasť príslušenstva hrobu (napr. kríž, pomník, náhrobný kameň, socha a pod.) a ich údržbe, je nájomca povinný dbať na to, aby tieto zodpovedali dôstojnosti a piete miesta. 

 (9) Nájomca je povinný na vlastné náklady udržiavať prenajaté hrobové miesto v riadnom stave tak, aby svojim vzhľadom nenarušovalo estetický vzhľad pohrebiska, najmä je povinný hrobové miesto udržiavať v poriadku, čistiť od rôznych nánosov alebo opadaného lístia, kosiť zeleň, ak je táto súčasťou hrobu, hrobky alebo urnového miesta,  ako i kosiť zeleň v uličkách medzi hrobmi,  hrobky alebo urnového miesta, zabezpečiť a upraviť príslušenstvo hrobu tak, aby neohrozovalo iné osoby alebo okolité hrobové miesta. 

(10) V prípade, ak príslušenstvo hrobového miesta nájomcu ohrozuje bezpečnosť prevádzky na pohrebisku, zdravie alebo majetok ďalších osôb, je nájomca povinný bez zbytočného odkladu zabezpečiť na vlastné náklady nápravu. Ak tak neurobí ani po výzve prevádzkovateľa pohrebiska, je prevádzkovateľ pohrebiska oprávnený upraviť príslušenstvo hrobu tak, aby bola zaistená bezpečnosť a ochrana zdravia, a to na náklady nájomcu prenajatého hrobového miesta. 

(11) Nájomca je povinný zdržať sa akýchkoľvek zásahov do existujúcej zelene pohrebiska, okrem zelene tvoriacej súčasť prenajatého hrobového miesta, ako i vysádzania stromov, iných drevín a kríkov na pohrebisku a tiež umiestňovania lavičiek, oplotenia a rôznych zábran, či zariadení; to neplatí, ak na konanie podľa prvej vety vydal prevádzkovateľ pohrebiska nájomcovi písomný súhlas. 

(12) Pred každým uložením ľudských pozostatkov do hrobu je nájomca povinný príslušenstvo hrobu alebo súčasť príslušenstva demontovať v rozsahu určenom prevádzkovateľom pohrebiska, a to najmä z dôvodu zabezpečenia ochrany zdravia a bezpečnosti osôb pri výkopových prácach a ukladaní ľudských pozostatkov do hrobu. 

(13) Podľa zákona o pohrebníctve je nájomca ďalej povinný: 
a) dodržiavať ustanovenia Prevádzkového poriadku, ktoré sa týkajú povinností nájomcu hrobového miesta, 
b) užívať hrobové miesto podľa nájomnej zmluvy, 
c) udržiavať prenajaté hrobové miesto v poriadku a zabezpečiť, aby príslušenstvo k hrobu neohrozilo bezpečnosť návštevníkov pohrebiska, a to na vlastné náklady, 
d) písomne oznamovať prevádzkovateľovi pohrebiska všetky zmeny údajov, ktoré sú potrebné na vedenie evidencie, 
e) udržiavať poriadok na pohrebisku.

§ 7
Povinnosti návštevníkov pohrebiska

(1) Návštevníci pohrebiska sú povinní správať sa na pohrebisku dôstojne a spôsobom zodpovedajúcim piete miesta, dodržiavať Prevádzkový poriadok, pokyny prevádzkovateľa pohrebiska a svojim konaním nenarúšať dôstojnosť pohrebiska a dôstojnosť smútočných obradov prebiehajúcich na pohrebisku. Povinnosti návštevníkov pohrebiska sa obdobne vzťahujú aj na poskytovateľov služieb na pohrebisku, na nájomcov a osoby vykonávajúce práce na prenajatom hrobovom mieste v prospech nájomcu.

(2) Na pohrebisku je zakázané:
a) znečisťovať priestory pohrebiska,
b) poškodzovať hroby, príslušenstvo hrobov a ostatné zariadenia pohrebiska,
c) poškodzovať zeleň a spaľovať trávu a iný odpad,
d) vodiť psov a iné zvieratá, okrem psov, ktoré sprevádzajú zrakovo postihnuté osoby,
e) ukladať a skladovať pracovné náradie, nádoby a iné pracovné pomôcky a predmety na zeleň okolo hrobových miest a na iné hrobové miesta,
f) napájať na odberné miesto vody hadice na polievanie alebo odnášať vodu z priestorov pohrebiska,
g) rozsvecovať sviečky a kahance mimo hrobov a miest k tomu vyhradených (sviečky a kahance možno zapaľovať len tak, aby nevzniklo nebezpečenstvo požiaru a poškodenia iných hrobov alebo vybavenosti pohrebiska),
h) ponúkať tovary a služby spôsobom, ktorý obťažuje iných návštevníkov pohrebiska,
i) bez súhlasu prevádzkovateľa pohrebiska uskutočňovať na pohrebisku pietne a spomienkové akcie,
j) umiestňovať v priestoroch pohrebiska a na zariadeniach tvoriacich vybavenosť pohrebiska akékoľvek reklamy a ponuky 
k) počas vykonávania pohrebného obradu vojsť a jazdiť s motorovým vozidlom v priestoroch pohrebiska,
l) v čase konania smútočných obradov a pietnych akcií, vykonávať v blízkosti miesta ich konania akékoľvek stavebné práce, kamenárske práce alebo iné práce, ktoré svojou povahou môžu byť spôsobilé rušiť dôstojnosť a pokojný priebeh konania smútočného obradu alebo pietnej akcie,
m) jazdiť na bicykli, kolobežke, skateboarde, kolieskových korčuliach a pod.
n) svojvoľne vysádzať stromy a kríky v celom areáli

(3) Počas realizácie prác na hrobovom mieste v prospech nájomcu je osoba vykonávajúca tieto práce povinná zdržať sa ukladania/odkladania príslušenstva hrobu alebo jeho častí na iné hrobové miesta alebo ich opierať o hroby alebo príslušenstvo iných hrobov.

(4) Vjazd na pohrebisko s motorovým vozidlom je možný len na základe povolenia prevádzkovateľa pohrebiska. Povoliť vjazd motorového vozidla na pohrebisko možno len na účely prepravy:
a) rakvy s ľudskými pozostatkami a ľudskými ostatkami,
b) uloženia rakvy s ľudskými pozostatkami do chladiacich zariadení, do domu smútku alebo na miesto pochovania,
c) materiálu, potrebného na zrealizovanie stavby alebo rekonštrukcie už existujúcej stavby a údržby/opravy/osadenia príslušenstva hrobu alebo inú úpravu hrobového miesta vyžadujúcu si prevoz tohto materiálu,
d) osôb telesne ťažko zdravotne postihnutých a osôb so zníženou schopnosťou pohybu (ktoré vzhľadom na svoj vek alebo aktuálny zdravotný stav nie sú schopné alebo sú len so značnými ťažkosťami schopné pohybu vlastnými silami).

(5) Povolenie podľa predchádzajúceho odseku sa nevyžaduje pre motorové vozidlá subjektu, ktorý na základe zmluvy s obcou vykonáva zber a prepravu komunálneho odpadu. 

§ 8
                                 Čas, keď je pohrebisko prístupné verejnosti

(1)Pohrebisko je prístupné verejnosti nasledovne:

                                           Obdobie		            od                 do
                             1.apríl až 31. október                    6:00       -      22:00
                             1.november až 31. marec              7:00       -      20:00               

(2) Každý návštevník pohrebiska je povinný pred určenou zatváracou hodinou pohrebisko opustiť. 

(3) Prevádzkovateľ pohrebiska môže vstup na pohrebisko alebo jeho časť dočasne zakázať alebo obmedziť, a to najmä počas vykonávania terénnych úprav na pohrebisku, počas vykonávania exhumácie, v dobe prebiehajúceho pohrebu, počas slávnostného kladenia vencov, počas snehovej kalamity a poľadovice a v podobných situáciách, ak nie je možné dostatočne zabezpečiť bezpečnosť návštevníkov pohrebiska. 

§ 9 
                       Spôsob ukladania ľudských pozostatkov a ľudských ostatkov 

(1) Hrob na ukladanie ľudských pozostatkov musí spĺňať tieto požiadavky: 
a) hĺbka pre dospelú osobu a dieťa staršie ako 10 rokov musí byť najmenej 1,6 m, pre dieťa mladšie ako 10 rokov najmenej 1,2 m, pre potratený ľudský plod alebo predčasne odňatý ľudský plod najmenej 0,7 m; prehĺbený hrob musí mať hĺbku aspoň 2,2 m, 
b) dno musí ležať najmenej 0,5 m nad hladinou podzemnej vody, 
c) bočné vzdialenosti medzi jednotlivými hrobmi musia byť najmenej 0,3 m (to sa nevzťahuje na dvojhrob a viachrob), 
d) rakva s ľudskými pozostatkami musí byť po uložení do hrobu zasypaná skyprenou zeminou vo výške 1,2 m; ak ide o rakvu s potrateným ľudským plodom alebo predčasne odňatým ľudským plodom, vo výške 0,7 m. 

(2) Počas výkopových prác na hrobovom mieste je ten, kto tieto práce vykonáva, oprávnený použiť okolitú voľnú plochu na dočasné uloženie vykopanej zeminy. Pritom je povinný dbať na to, aby uloženou zeminou nepoškodil ani neznečistil iné hroby/hrobky. Po vykonaní pohrebu je povinný uviesť okolitú plochu do pôvodného stavu a prebytočnú zeminu z areálu pohrebiska na vlastné náklady odstrániť. 

(3) Pred uplynutím tlecej doby sa môžu do toho istého hrobu uložiť ďalšie ľudské pozostatky, ak je ich možné umiestniť nad úroveň naposledy pochovaných ľudských ostatkov a vrstva uľahnutej zeminy nad vrchnou rakvou bude najmenej 1 m. 

(4) Do   hrobky je  možné uložiť aj viacero rakiev s ľudskými pozostatkami alebo s ľudskými ostatkami. 

(5) Ustanovenia ods. 1 až 4 sa nepoužijú pri pochovávaní spopolnených ľudských pozostatkov. Spopolnené  ľudské  pozostatky sa ukladajú  do  urnového  hrobu, nachádzajúceho sa v urnovej časti v sektore 4.

	
					§10
Dĺžka tlecej doby 

(1) Ľudské ostatky musia byť uložené v hrobe najmenej do uplynutia tlecej doby. 

(2) Tlecia doba pre pohrebisko na území obce Vinohrady nad Váhom je 10 rokov. 

 § 11 
                 Pohrebisko a plán hrobových miest

(1) Pohrebisko  má  vybudovaný   dom   smútku, v ktorom sa nachádza chladiace  zariadenie   na uloženie ľudských pozostatkov. V priestoroch domu smútku je obradná miestnosť, priestor pre kňaza, priestor na náradie, toaleta, prívod vody.
(2). Na pohrebisku je zabezpečený prívod pitnej vody.
(3). Pohrebisko   obce  Vinohrady nad Váhom,  cintorín  vo  Vinohradoch  nad Váhom    je
rozdelené do 4 sektorov:
a)	sektor 1 zahŕňa priestor pre hroby dospelých          /jednohrob, dvojhrob, trojhrob/
b)	sektor 2 zahŕňa priestor pre hrobky
c)	sektor 3 zahŕňa priestor pre detské hroby
d)	sektor 4 zahŕňa priestor pre urny

(4) Plán hrobových miest je uložený u prevádzkovateľa pohrebiska a na informačnej tabuli na pohrebisku, kde je prístupný k nahliadnutiu pre verejnosť. Okrem toho je plán hrobových miest dostupný aj na www.cintoriny.sk 

§ 12
Spôsob vedenia evidencie pohrebiska

(1) Prevádzkovateľ pohrebiska vedie evidenciu pohrebiska, ktorá sa člení na 
a) evidenciu hrobových miest, ktorá musí obsahovať 
1. meno, priezvisko a dátum úmrtia osoby, ktorej ľudské ostatky sú uložené v hrobovom mieste, 
2. dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania, 
3. záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou, 
4. meno, priezvisko a adresu miesta trvalého pobytu, ak je nájomcom fyzická osoba; názov obce, ak je nájomcom obec, 
5. dátum uzavretia zmluvy o nájme hrobového miesta (ďalej len „nájomná zmluva“) a údaje o zmene nájomcu, 
6. údaje o vypovedaní nájomnej zmluvy a dátum jej skončenia, 
7. skutočnosť, či je hrob, hrobka alebo pohrebisko chránené ako národná kultúrna pamiatka alebo pamätihodnosť obce podľa osobitného predpisu alebo či ide o vojnový hrob, 
8. údaje o pochovaní potrateného ľudského plodu alebo predčasne odňatého ľudského plodu, 
b) evidenciu prevádzkovania pohrebiska, ktorá obsahuje údaje o 
1. zákaze pochovávania a dobe jeho trvania, ak sa taký zákaz vydal, 
2. zrušení pohrebiska. 

§ 13 
Spôsob nakladania s odpadmi 

(1) Nájomcovia hrobových miest a návštevníci pohrebísk sú povinní odpad súvisiaci s bežnou údržbou hrobových a urnových miest (zostatky vencov, kytíc, črepníkov, rôznych ozdobných nádob, kahancov, sviec a pod.) ukladať do veľkoobjemových kontajnerov a do ďalších nádob na to určených, rozmiestnených na stanoviskách v areáli pohrebiska. 

(2) Odvoz komunálneho odpadu z pohrebiska zabezpečuje prevádzkovateľ pohrebiska prostredníctvom zmluvného partnera na vlastné náklady. 

(3) Odpad vzniknutý podnikateľskou činnosťou pri stavebných, kamenárskych, kvetinárskych a podobných prácach je povinný na svoje náklady a v súlade so zákonom č. 79/2015 Z. z. o odpadoch odstrániť ten, kto na hrobovom mieste vykonáva podnikateľskú činnosť. 

(4) Bližšie podmienky nakladania s odpadom upravuje príslušné VZN obce o nakladaní s odpadmi a drobnými stavebnými odpadmi a zákon č. 79/2015 Z. z. o odpadoch. 

§ 14 
Podmienky vstupu prevádzkovateľa pohrebnej služby na pohrebisko

(1) Prevádzkovateľ pohrebiska je povinný umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu. Prevádzkovateľ pohrebnej služby sa riadi prevádzkovým poriadkom pohrebiska, plánom pohrebných obradov a pochovávania určeným prevádzkovateľom pohrebiska. 

(2) Prevádzkovateľ pohrebnej služby je povinný: 
a) dodržiavať Prevádzkový poriadok, plán pohrebných obradov a pochovávania určený prevádzkovateľom pohrebiska, 
b) odovzdať prevádzkovateľovi pohrebiska kópiu listu o prehliadke mŕtveho a štatistické hlásenie o úmrtí osoby, pre ktorú sa pohrebný obrad obstaráva, 
c) odovzdať splnomocnenie pohrebnej služby k zabezpečeniu a organizácii pohrebného obradu od obstarávateľa pohrebu, 
d) uhradiť príslušné poplatky podľa Cenníka služieb (Príloha 1 tohto nariadenia) do 1 hodiny pred začatím pohrebného obradu. 

(3) Pochovanie, t. j. ukladanie ľudských pozostatkov alebo ľudských ostatkov do hrobu alebo hrobky alebo uloženie urny s popolom na pohrebisku zabezpečuje poverená pohrebná služba.
Za bezpečnosť a dodržiavanie predpisov BOZP a ochrany pred požiarmi zodpovedá za svojich zamestnancov poverená pohrebná služba. 

§ 15 
Priestupky a iné správne delikty 

Priestupky a iné správne delikty na úseku pohrebníctva upravuje § 32 a 33 zákona o pohrebníctve.

						§ 16
				Záverečné a zrušovacie ustanovenia 

(1) Toto nariadenie bolo schválené Obecným zastupiteľstvom obce Vinohrady nad Váhom dňa 23. júna 2020 Uznesením č.29/2020   

(2) Toto nariadenie ruší:

 Všeobecne záväzné nariadenie obce Vinohrady nad Váhom č 1/2012 o prevádzkovom poriadku pohrebiska vo Vinohradoch nad Váhom, schválené dňa 05.03.2012 uznesením č. 7/2012  a Dodatok č. 1/2015 k Všeobecne záväznému nariadeniu Obce Vinohrady nad Váhom 1/2012 zo dňa 05.03.2012 o prevádzkovom poriadku pohrebiska vo Vinohradoch nad Váhom, schválený dňa 14.12.2015 uznesením č. 95/2012

(3) Toto nariadenie nadobúda platnosť dňom jeho schválenia Obecným zastupiteľstvom vo Vinohradoch nad Váhom a účinnosť 15. dňom od jeho vyhlásenia na úradnej tabuli obce.

(4) Vo veciach výslovne neupravených týmto Prevádzkovým poriadkom, tieto sa riadia príslušnými ustanoveniami platných právnych predpisov na úseku pohrebníctva. Doterajšie právne vzťahy týkajúce sa nájmu hrobových miest ostávajú zachované za rovnakých podmienok, ako boli zmluvne dohodnuté. 

            .............................................
								      Ing. Eva Hanusová
                                                                                                                  starostka obce